贈李道士謁仙行
作者：白玉蟾
朝代：宋

paragraphs: 蓬萊空夜月，琪樹不秋風。
霜畦老芝㼌，煙闕多麟龍。
靈龜不知歲，孤雲杳無蹤。
白鶴忽歸來，紫鸞鳴雝雝。
誰種蟠桃核，花開崑崙峰。
一曲舞胎仙，瑶池讌已終。
手持三尺霜，浩氣渺太空。
坐斷壺山景，杖頭風月濃。
玉皇知何時，錫詔下霄濛。
玉膏滿甌雪，刀圭一粒紅。
贈子謁仙行，金鷄呼曉鍾。
喚起老飛廉，羊角舞巽宮。
爲君吹夢魂，橫飛過海東。